Broj: 711-I-591-P-66/22-02 -17

Zagreb, 11. veljače 2022.

**Povjerenstvo za odlučivanje o sukobu interesa** (u daljnjem tekstu: Povjerenstvo), u sastavu Nataše Novaković kao predsjednice Povjerenstva te Tončice Božić, Davorina Ivanjeka, Aleksandre Jozić-Ileković i Tatijane Vučetić, kao članova Povjerenstva, na temelju članka 32. stavka 1. podstavka 3., 4. i 5. Zakona o sprječavanju sukoba interesa („Narodne novine“ broj 143/21., u daljnjem tekstu: ZSSI/21), **na zahtjev Suzane Horvat Kolanović, više savjetnice za imovinskopravne poslove u Gradu Biogradu na Moru,** za davanjem očitovanja,na 158. sjednici, održanoj 11. veljače 2022., daje sljedeće

**OČITOVANJE**

1. **Imajući u vidu da su u sudski registar nadležnog trgovačkog suda upisane glavne djelatnosti, koje obavlja Agencija za lokalni razvoj SIDRAGA, čiji je osnivač Grad Biograd na Moru, istovjetne djelatnostima zbog kojih se sukladno odredbama Zakona o regionalnom razvoju Republike Hrvatske osnivaju lokalne razvojne agencije, Povjerenstvo zaključuje kako je ista osnovana kao lokalna razvojna agencija te da je njezin ravnatelj obveznik u smislu odredbe članka 3. stavka 1. podstavka 63. ZSSI/21-a, slijedom čega je dužan podnijeti imovinsku karticu.**
2. **Usporedbom djelatnosti navedenih u sudskom registru te odredbi Zakona o regionalnom razvoju Republike Hrvatske, Povjerenstvo zaključuje da Turistička razvojna agencija Gnalić nije lokalna razvojna agencija te da njezin ravnatelj nije zakonski obveznik iz članka 3. ZSSI/21-a.**
3. **Obzirom na djelatnosti upisane u sudski registar te navode zahtjeva za mišljenjem, proizlazi da je Dom za starije i nemoćne osobe sv. Ante ustanova socijalne skrbi, slijedom čega njezin ravnatelj nije obveznik u smislu članka 3. stavka 1. podstavka 65. ZSSI/21-a.**

Obrazloženje

Suzana Horvat Kolanović, viša savjetnica za imovinskopravne poslove u Gradu Biogradu na Moru, podnijela je zahtjev za očitovanjem koji je u knjigama ulazne pošte zaprimljen 1. veljače 2022. pod brojem: 711-U-1937-P-66/22-01-3, povodom kojeg se vodi predmet broj P-66/22.

U zahtjevu podnositeljica navodi da je Grad Biograd na Moru osnivač Agencije za lokalni razvoj SIDRAGA, koja obavlja sljedeće djelatnosti: koordiniranje izrade strategije razvoja jedinice lokalne samouprave, koordiniranje izrade akcijskog plana za provedbu strategije razvoja jedinice lokalne samouprave, praćenje provedbe strategije razvoja jedinice lokalne samouprave, sudjelovanje u izradi razvojnih projekata i strateških projekata regionalnog razvoja statističke regije, suradnja s drugim lokalnim razvojnim agencijama i regionalnim koordinatorima radi stvaranja i provedbe zajedničkih projekata, sudjelovanje u provedbi programa ministarstva i drugih središnjih tijela državne uprave, organiziranje sajmova, izložaba i konferencija, informiranje poduzetnika, izrada gospodarskih projekata i studija, izrada svih vrsta projekata za privlačenje sredstava fondova s državne razine i EU, vođenje projekata osnivača, praćenje provedbe politike regionalnog razvoja na svojem području, izrada stručnih analiza te obavljanje drugih poslova kojima se osigurava provedba politike regionalnog razvoja, identifikacija razvojnih prilika, projekata i programa, organiziranje tečajeva i seminara u svrhu pripreme poduzetnika za primjenu standarda i normativa Europske unije, izrada investicijske i tehnološke dokumentacije, savjetovanje u vezi s poslovanjem i upravljanjem, poticanje poslovne suradnje, tehnološkog transfera i komercijalizacije rezultata istraživanja, poticanje razvoja investicijskog okruženja i privlačenja ulaganja (stranih i domaćih), pružanje savjetodavne i tehničke pomoći u pripremi projekata organizacija civilnog društva s područja grada, poticanje javno-privatnih i javno-civilnih međusektorskih partnerstava, stvaranje lokalnih, prekograničnih i međunarodnih partnerstava, pomoćne djelatnosti za uzgoj usjeva te djelatnosti koje se obavlja nakon žetve usjeva.

Navodi da je Grad Biograd na Moru osnivač i Turističke razvojne agencije GNALIĆ, koja obavlja sljedeće djelatnosti: sudjelovanje i surađivanje u izradi strategija razvoja turizma jedinica lokalne samouprave, praćenje provedbe strategija razvoja turizma jedinice lokalne samouprave, sudjelovanje u odabiru i izradi zajedničkih ili pojedinačnih razvojnih projekata turizma i turističkih sadržaja za jedinice lokalne samouprave u odnosu na sektorske planske dokumente i Strategije regionalnog razvoja Republike Hrvatske i Zadarske županije, suradnja sa turističkom zajednicom na manifestacijama koje organizira i sudjelovanje u provedbi istih, osmišljavanje novih projekata i programa za turističku zajednicu jedinice lokalne samouprave, te traženje i predlaganje načina pripreme i sufinanciranja projekata i programa sukladno mogućnostima za financiranje istih, organiziranje zajedničkih nastupa na sajmovima, te dogovaranje zajedničkih promotivnih nastupa i drugih tržišnih aktivnosti (sajmovi, prezentacije) uz dogovor i suglasnost svih zainteresiranih strana, poticanje poslovne suradnje i usklađivanje interesa subjekata javnog i privatnog sektora koji sudjeluju u destinacijskom području u pružanju turističkih usluga i turističkih proizvoda, organiziranje aktivnosti u svrhu jačanja svjesnosti o potrebi razvijanja i definiranja brenda za destinacijsko područje, organiziranje posebnih studijskih putovanja za novinare i turističke agente za destinacijsko područje u suradnji sa turističkom zajednicom jedinice lokalne samouprave, organiziranje posebne komunikacijske kampanje (PR, offline i online marketing), te ostale marketinške/tržišne aktivnosti u svrhu promoviranja destinacijskog područja u suradnji sa turističkom zajednicom jedinice lokalne samouprave, izrada svih vrsta projekata za privlačenje sredstava fondova s državne razine i EU, vođenje projekata osnivača te identifikacija razvojnih prilika, projekata i programa iz područja turizma.

Podnositeljica traži mišljenje Povjerenstva jesu li ravnatelji navedenih Agencija obveznici u smislu odredbi ZSSI/21-a.

Nadalje se napominje da je Grad Biograd na Moru osnivač ustanove Doma za starije i nemoćne osobe Sv. Ante, osnovane sukladno odredbama Zakona o socijalnoj skrbi, slijedom čega se prema tumačenju podnositeljice radi o ustanovi socijalne skrbi, a ne o ustanovi u zdravstvu, ali se traži mišljenje je li ravnatelj ove ustanove obveznik u smislu odredbi ZSSI/21-a.

Uvidom u podatke nadležnog sudskog registra Trgovačkog suda u Zadru, utvrđeno je da je Grad Biograd na Moru osnivač Agencije za lokalni razvoj SIDRAGA, Turističke razvojne agencije GNALIĆ, koje su osnovane kao ustanove, te da imaju upisane djelatnosti koje je u svom zahtjevu naveo podnositelj.

Također, uvidom u podatke nadležnog sudskog registra Trgovačkog suda u Zadru, utvrđeno je da da je Grad Biograd na Moru osnivač ustanove Dom za starije i nemoćne osobe sv. Ante, koji ima upisane djelatnosti pružanje prihvata, stanovanja i prehrane, briga o zdravlju, njega, održavanje osobne higijene i pomoći pri obavljanju svakodnevnih aktivnosti, usluge socijalnog rada, psihosocijalne rehabilitacije, radnih aktivnosti, organiziranje slobodnog vremena, pratnje i organiziranog prijevoza i savjetodavnog rada, usluge pomoći i njege u kući osobi kojoj je zbog trajnih promjena u zdravstvenom stanju ili starosti prijeko potrebna pomoć i njega druge osobe, usluge poludnevnog i cjelodnevnog boravka starijim i nemoćnim osobama te pružanje i drugih programa u lokalnoj sredini u cilju poboljšanja kvalitete života starijih i nemoćnih osoba.

Člankom 8. stavcima 3. i 4. ZSSI/21-a propisano je da su u slučaju dvojbe predstavlja li neko ponašanje povredu odredaba navedenog Zakona, obveznici dužni zatražiti mišljenje Povjerenstva, koje je potom dužno najkasnije u roku od 15 dana od dana primitka zahtjeva obveznika dati obrazloženo mišljenje.

Zahtjev u ovom predmetu podnesen je od strane osobe koja nije obveznik postupanja iz članka 3. ZSSI/21-a, već službenica u jedinici lokalne samouprave, ali se njegov sadržaj odnosi na tumačenje odredbe ZSSI/21-a, stoga Povjerenstvo povodom podnesenog zahtjeva daje sljedeće očitovanje.

Člankom 3. stavkom 1. podstavkom 63. ZSSI/21-a propisano je da su ravnatelji, odnosno predsjednici uprava regionalnih i lokalnih razvojnih agencija obveznici u smislu tog Zakona, dok je podstavkom 65. istog članka Zakona propisano da su ravnatelji ustanova u zdravstvu kojima je osnivač Republika Hrvatska ili jedinica lokalne i područne (regionalne) samouprave obveznici u smislu istog Zakona.

Člankom Zakona o regionalnom razvoju Republike Hrvatske („Narodne novine“, broj 147/14., 123/17. i 118/18.). propisano je da u svrhu učinkovite koordinacije i poticanja lokalnog razvoja jedna ili više jedinica lokalne samouprave mogu osnovati lokalne razvojne agencije kao javne ustanove ili trgovačka društva.

Člankom 30. navedenog Zakona propisano je da lokalne razvojne agencije obavljaju poslove koordiniranja izrade strategija razvoja jedinica lokalne samouprave te akcijskih planova za provedbu strategija razvoja jedinica lokalne samouprave, prate provedbu strategija razvoja jedinica lokalne samouprave, potiču pripremu razvojnih projekata na području jedinice lokalne samouprave, sudjeluju u izradi razvojnih projekata i strateških projekata regionalnog razvoja statističke regije, surađuju s drugim lokalnim razvojnim agencijama i regionalnim koordinatorima radi stvaranja i provedbe zajedničkih projekata, sudjeluju u provedbi programa Ministarstva i drugih središnjih tijela državne uprave te obavljaju i druge poslove sukladno zakonu.

Člankom 70. Zakona o zdravstvenoj zaštiti („Narodne novine“, broj 100/18., 125/19. i 147/20.) propisano je da jedinica lokalne samouprave može osnovati specijalnu bolnicu, kao zdravstvenu ustanovu.

Člankom 162. Zakona o socijalnoj skrbi („Narodne novine“, broj 18/22.) propisano je da su ustanove socijalne skrbi zavod, obiteljski centar, dom socijalne skrbi i centar za pomoć u kući. Prema članku 194. navedenog Zakona, dom socijalne skrbi javna je ustanova koja se osniva za pružanje socijalnih usluga, između ostalog, boravka, organiziranog stanovanje i/ili smještaja.

Usporedbom nadležnosti lokalnih razvojnih agencija propisanih u članku 30. Zakona o regionalnom razvoju Republike Hrvatske te glavne djelatnosti koje su u odnosu na Agenciju za lokalni razvoj SIDRAGA upisane u sudski registar (koordiniranja izrade strategija razvoja jedinica lokalne samouprave te akcijskih planova za provedbu strategija, praćenje provedbe strategija razvoja jedinica lokalne samouprave), Povjerenstvo zaključuje da se radi o lokalnoj razvojnoj agenciji kojoj je osnivač Grad Biograd na Moru, slijedom čega je i ravnatelj ove agencije obveznik u smislu odredbe članka 3. stavka 1. podstavka 63. ZSSI/21-a te je dužan podnijeti imovinsku karticu.

Nadalje, usporedbom ovih nadležnosti u pogledu Turističke razvojne agencije GNALIĆ, proizlazi kako ista obavlja poslove koje se odnose na konkretizirano razvojno područje turizma (sudjelovanje na manifestacijama, izrada sektorskih planova turističkog razvoja), slijedom čega se ne bi radilo o lokalnoj razvojnoj agenciji iz članka 29. Zakona o regionalnom razvoju Republike Hrvatske, koja bi bila nadležna za koordiniranje izrade strategija razvoja jedinica lokalne samouprave koja te ni njezin ravnatelj nije obveznik iz članka 3. stavka 1. podstavka 63. ZSSI/21-a.

Vezano za ustanovu Dom za starije i nemoćne osobe sv. Ante, iz sadržaja zahtjeva za mišljenje proizlazi da se radi o pravnoj osobi osnovanoj sukladno odredbama Zakona o socijalnoj skrbi. Obzirom da ista ustanova svojim štićenicima pruža uobičajene usluge prihvata, stanovanja i prehrane starijim i nemoćnim osobama, kao i druge usluge socijalne skrbi, kao što su pomoć i njega u kući, cjelodnevni boravak starijim i nemoćnim osoba te dr., a navedene djelatnosti obavljaju domovi socijalne skrbi sukladno Zakonu o socijalnoj skrbi, također proizlazi da se radi o ustanovi socijalne skrbi.

Stoga se u ovome slučaju ne radi o zdravstvenoj ustanovi kojoj je osnivač jedinica lokalne samouprave, već o ustanovi socijalne skrbi te se njezin ravnatelj ne smatra obveznikom u smislu odredbe članka 3. stavka 1. podstavka 65. ZSSI/21-a.

Slijedom navedenog, Povjerenstvo je dalo očitovanje kao u izreci ovog akta.

PREDSJEDNICA POVJERENSTVA

Nataša Novaković, dipl. iur.

**Dostaviti:**

1. Podnositeljici, putem dostavljene e-mail adrese
2. Objava na internetskoj stranici Povjerenstva
3. Pismohrana